**Ministru kabineta noteikumu projekta "Grozījumi Ministru kabineta 2016. gada 9. februāra noteikumos Nr. 91 "****Darbības programmas "Izaugsme un nodarbinātība" 9.2.2. specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem" 9.2.2.2. pasākuma "Sociālo pakalpojumu atbalsta sistēmas pilnveide" īstenošanas noteikumi" projekta  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "Grozījumi Ministru kabineta 2016. gada 9. februāra noteikumos Nr. 91 "Darbības programmas "Izaugsme un nodarbinātība" 9.2.2. specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem" 9.2.2.2. pasākuma "Sociālo pakalpojumu atbalsta sistēmas pilnveide" īstenošanas noteikumi" (turpmāk – noteikumu projekts) paredz precizēt 9.2.2. specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem" 9.2.2.2. pasākuma "Sociālo pakalpojumu atbalsta sistēmas pilnveide" (turpmāk – 9.2.2.2. pasākums) īstenošanas nosacījumus. Tiesību akts stāsies spēkā pēc tā publicēšanas oficiālajā laikrakstā "Latvijas Vēstnesis" – indikatīvi 2018. gada III. ceturksnī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts ir izstrādāts saskaņā ar Eiropas Savienības (turpmāk – ES) struktūrfondu un Kohēzijas fonda 2014. – 2020. gada plānošanas perioda vadības likuma 20. panta 6. un 13. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Ministru kabineta 2016. gada 9. februāra noteikumiem Nr. 91 "Darbības programmas "Izaugsme un nodarbinātība" 9.2.2. specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem" 9.2.2.2. pasākuma "Sociālo pakalpojumu atbalsta sistēmas pilnveide" īstenošanas noteikumi" (turpmāk – MK noteikumi Nr. 91) Labklājības ministrija 2016. gada 28. jūlijā ir noslēgusi vienošanos ar Centrālo finanšu un līgumu aģentūru (turpmāk – CFLA) par Eiropas Sociāla fonda projekta Nr. 9.2.2.2/16/I/001 "Sociālo pakalpojumu atbalsta sistēmas pilnveide (turpmāk – projekts) īstenošanu. Īstenojot projektu, Labklājības ministrija kā finansējuma saņēmējs (turpmāk – finansējuma saņēmējs) ir identificējusi nepieciešamību veikt izmaiņas MK noteikumos Nr. 91, kas paredz:   1. **Samazināt pasākuma ietvaros sasniedzamo starpposma finanšu rādītāju.**   Šobrīd MK noteikumu Nr. 91 4.1. apakšpunktā noteikts uzraudzības rādītājs, proti, līdz 2018. gada 31. decembrim – sertificēti izdevumi 827 238 *euro* apmērā. Ņemot vērā, ka Eiropas Komisija 2018. gada 5. jūlijā ir apstiprinājusi darbības programmas "Izaugsme un nodarbinātība" grozījumus Nr.3, kas nacionālā līmenī tika apstiprināti ar Ministru kabineta 2018. gada 26. februāra rīkojumu Nr.69 "Grozījumi Eiropas Savienības struktūrfondu un Kohēzijas fonda 2014.-2020. gada plānošanas perioda darbības programmā "Izaugsme un nodarbinātība"", kuri tostarp paredz 9.2.2.2.pasākuma starpposma finanšu rādītāja samazinājumu par 476 580 *euro*, noteikumu projekts paredz noteikt līdz 2018. gada 31. decembrim sasniedzamo finanšu rādītāju 350 658 *euro* apmērā.   1. **Precizēt sadarbības partneru izvēli Rīgas plānošanas reģionā.**   Saskaņā ar MK noteikumu Nr. 91 25.3. apakšpunktā noteikto, **individuālā budžeta modeļa (turpmāk - IB modelis)** izmēģinājumprojektu īsteno katrā plānošanas reģionā vismaz vienā pašvaldībā, kas ir nacionālās nozīmes attīstības centrs (republikas pilsēta) un vienā pašvaldībā, kas ir reģionālās nozīmes attīstības centrs[[1]](#footnote-1). Izvēlētajai pašvaldībai vienlaikus ir jābūt plānošanas reģiona sadarbības partnerim 9.2.2. specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem" (turpmāk – 9.2.2. SAM) 9.2.2.1. pasākumā "Deinstitucionalizācija" (turpmāk – 9.2.2.1. pasākums). Ņemot vērā, ka IB modeļa izmēģinājumprojekta īstenošanu ir plānots uzsākt 2018. gada 3. ceturksnī, 9.2.2.2. pasākuma projekta vadības grupa 2018. gada 27. februārī nosūtīja uzaicinājuma vēstules dalībai IB modeļa izmēģinājumprojektā tām pašvaldībām, kas atbilst MK noteikumos Nr. 91 noteiktajām prasībām. Līdz uzaicinājumā norādītajam termiņam, t.i., 2018. gada 19. martam, vēlmi iesaistīties IB modeļa izmēģinājumprojektā izteica 15 pašvaldības, t.sk., 5 nacionālas nozīmes attīstības centru pašvaldības no 4 plānošanas reģioniem un 10 reģionālās nozīmes attīstības centru pašvaldības no 5 plānošanas reģioniem. Šobrīd ir izveidojusies situācija, ka Rīgas plānošanas reģionā nav iespējams īstenot IB modeļa izmēģinājumprojektu atbilstoši MK noteikumu Nr. 91 prasībām, jo Jūrmalas pašvaldība atteicās piedalīties minētajā izmēģinājumprojektā, savukārt Rīgas pilsētas pašvaldība nav plānošanas reģiona sadarbības partneris 9.2.2.1. pasākumā.[[2]](#footnote-2)  Ņemot vērā iepriekš minēto un, lai nodrošinātu vienmērīgu pārklājumu Rīgas plānošanas reģionā 9.2.2.2. pasākuma IB modeļa izmēģinājumprojekta īstenošanā, noteikumu projekts paredz, ka Rīgas plānošanas reģionā to īstenos divās reģionālās nozīmes attīstības centru pašvaldībās, proti, Ogrē un Tukumā, jo abas šīs pašvaldības ir apstiprinājušas savu dalību minētajā izmēģinājumprojektā. Tas, ka IB modeļa izmēģinājumprojekts Rīgas plānošanas reģionā tiek īstenots divās reģionālās nozīmes attīstības centra pašvaldībās, neietekmēs izmēģinājumprojekta kvalitāti. Abu pašvaldību tuvums nacionālās nozīmes attīstības centra pašvaldībām (Rīgai un Jūrmalai) nodrošinās IB modeļa izmēģinājumprojektā iesaistītajām mērķa grupas personām papildus izvēles iespējas un plašāku pieejamību sabiedrībā balstītiem sociālajiem pakalpojumiem un speciālistiem, tādejādi sniedzot nepieciešamo informāciju par iespējamo IB modeļa ”ietvaru” un pašvaldību sadarbību nākotnē. Šāda pieeja arī neietekmēs IB modeļa izmēģinājumprojekta saturu, mērķi un rezultātu, proti, tiks aprobēts sabiedrībā balstītu sociālo pakalpojumu IB finansēšanas mehānisms un izmēģinājumprojektā tiks iesaistīti 100 bērni ar funkcionāliem traucējumiem jeb 20 bērni ar funkcionāliem traucējumiem, un viņu likumiskie pārstāvji vai audžuģimene katrā Latvijas plānošanas reģionā atbilstoši plānotajam.   1. **Precizēt un papildināt nosacījumus IB modeļa izmēģinājumprojekta sadarbības partneriem.**   1.) Šobrīd MK noteikumu Nr. 14.1. apakšpunktā ir noteikts, ka finansējuma saņēmēja un sadarbības partnera savstarpēji noslēgtajā sadarbības līgumā tiek iekļauts nosacījums par sadarbības partnera pienākumu nodrošināt sociālā darbinieka piesaisti IB modeļa izmēģinājumprojekta īstenošanā. Noteikumu projekts paredz precizēt minētajā sadarbības līgumā iekļaujamos galvenos sociālā darbinieka uzdevumus IB modeļa izmēģinājumprojekta īstenošanā, proti, mērķa grupas personu (bērnu ar FT un viņu likumisko pārstāvju vai audžuģimenes) vajadzību izvērtēšana, atbalsta plāna izstrādāšana un sabiedrībā balstītu sociālo pakalpojumu nodrošināšanas organizēšana (t.sk., uzraudzība).  **Tāpat noteikumu projekts paredz minētajā sadarbības līgumā iekļaut informāciju par norēķinu veikšanas kārtību starp finansējuma saņēmēju un sadarbības partneri (pašvaldību) IB modeļa izmēģinājumprojekta īstenošanai, paredzētā avansa sadarbības partnerim apmēru un avansa maksājuma veikšanas (t.sk., izmantošanas) kārtību, kā arī sadarbības partnera faktiski veikto izmaksu par sabiedrībā balstītu sociālo pakalpojumu nodrošināšanu IB modeļa izmēģinājumprojekta ietvaros segšanas kārtību.**  Avansa maksājums pašvaldībām nepieciešams, lai tām būtu finanšu resursi minētā izmēģinājumprojekta laikā sniegto sabiedrībā balstītu sociālo pakalpojumu nodrošināšanai. Ņemot vērā pašvaldību dalību citos ES fondu projektos (piemēram, 9.2.1.1. pasākuma "Profesionāla sociālā darba attīstība pašvaldībās" ietvaros īstenotajā projektā un 9.2.2.1. pasākuma ietvaros īstenotajā projektā, kur tām noteikts pienākums priekšfinansēt sociālā darba speciālistu apmācību un supervīzijas izdevumus), tām nav brīvu finanšu resursu 9.2.2.2. pasākuma IB modeļa izmēģinājumprojektā paredzētosabiedrībā balstītu sociālo pakalpojumu finansēšanai (šādu viedokli pašvaldības paudušas 9.2.2.2. pasākuma projekta finansējuma saņēmējam). Lai nodrošinātu savlaicīgu un nepārtrauktu IB modeļa izmēģinājumprojekta uzsākšanu un īstenošanu, noteikumu projekts paredz, ka finansējuma saņēmējs nodrošina sadarbības partnerim (pašvaldībai) avansa maksājumu ne vairāk kā 20 procentu apmērā no sadarbības partnera plānotājām sabiedrībā balstītu sociālo pakalpojumu izmaksām;  2.) MK noteikumu Nr. 91 26.1. apakšpunktā ir noteikts, ka pašvaldības, kas ir 9.2.2.2. pasākuma sadarbības partneri IB modeļa izmēģinājumprojektā, reizi ceturksnī (pēc ceturkšņa beigām līdz nākamā mēneša 20. datumam) iesniedz pārskatu par iepriekšējā ceturksnī IB modeļa izmēģinājumprojektā veiktajām aktivitātēm, kā arī par pašvaldības izdevumiem, kas radušies, lai nodrošinātu minētajā izmēģinājumprojektā iesaistītā personāla atlīdzības izmaksas. 9.2.2.2. pasākuma projekta vadības grupas un sadarbības partneru sanāksmēs, t.sk., arī par IB modeļa izmēģinājumprojekta īstenošanu, pašvaldību pārstāvji ir pauduši viedokli, ka izdevumu kompensācija vienu reizi ceturksnī pašvaldībām nav finansiāli izdevīga, ņemot vērā faktu, ka papildus ir jāpriekšfinansē arī izdevumi sabiedrībā balstītu sociālo pakalpojumu nodrošināšanai 9.2.2.1. pasākuma izmēģinājumprojekta ietvaros.  Lai mazinātu pašvaldībām finansiālo slogu, noteikumu projekts paredz, ka pārskatu par veiktajām aktivitātēm minētā izmēģinājumprojekta īstenošanā iesniedz ne retāk kā reizi ceturksnī, savukārt pārskatu par faktiskajiem izdevumiem (t.sk., par sabiedrībā balstītu sociālo pakalpojumu un transporta izmaksām), kas radušies izmēģinājumprojekta īstenošanas laikā ne biežāk kā reizi mēnesī. Tādējādi tiks nodrošināta arī efektīvāka un operatīvāka pašvaldību izdevumu kontrole, savlaicīgi identificējot un novēršot iespējamos neatbilstoši veiktos izdevumus izmēģinājumprojekta īstenošanas laikā. Vienlaikus tiks atvieglots arī projekta vadības un īstenošanas personāla darbs, jo, sistēmiski un regulāri veicot ikmēneša IB modeļa izmēģinājumprojekta izdevumu uzskaiti, mazināsies kļūdīšanās risks salīdzinājumā ar to, ja vienā mēnesī būtu jāpārbauda 10 pašvaldību atskaites par trīs mēnešiem.   1. **precizēt un papildināt 9.2.2.2. pasākuma attiecināmās izmaksas.**   MK noteikumi Nr.91 tiek papildināti ar jaunu attiecināmo izmaksu pozīciju – izmaksas pašvaldībām par mērķa grupas personām nodrošinātajiem sabiedrībā balstītiem sociāliem pakalpojumiem IB modeļa izmēģinājumprojekta ietvaros. Šobrīd MK noteikumi Nr. 91 paredz tikai kompensāciju sadarbības partneriem (pašvaldībām) par projekta īstenošanas personāla izmaksām un transporta izmaksām IB modeļa izmēģinājumprojekta īstenošanai. Sākotnēji tika plānots, ka līgumus par sabiedrībā balstītu sociālo pakalpojumu sniegšanu un norēķinu veikšanu slēgs 9.2.2.2. pasākuma finansējuma saņēmējs. Laisabiedrībā balstīti sociālie pakalpojumi tiktu organizēti pēc iespējas tuvāk mērķa grupas personām un viņu vajadzībām, **kā visoptimālākais variants sabiedrībā balstītu sociālo pakalpojumu nodrošināšanai un uzraudzībai (t.sk līgumu slēgšanai ar sabiedrībā balstītu sociālo pakalpojumu sniedzējiem) šobrīd ir identificētas pašvaldības**, kas ir arī sadarbības partneri IB modeļa izmēģinājumprojekta īstenošanā. Ņemot vērā minēto un to, ka pašvaldības nodrošinās sabiedrībā balstītu sociālo pakalpojumu nodrošināšanas procesu, arī norēķinus (pakalpojumu apmaksu) veiks pašvaldības**. Finansējums sabiebrībā balstītu sociālo pakalpojumu nodrošināšanai bērniem ar FT izmaksas - 924 000 *euro* apmērā jau šobrīd ir paredzēts 9.2.2.2. pasākuma projekta budžeta apakšpozīcijā 13.2.4. "Sabiedrībā balstītu sociālo pakalpojumu bērniem ar funkcionāliem traucējumiem finansēšanas mehānismu izmēģinājumprojektu īstenošana".**   1. **precizēt atsevišķus 9.2.2.2. pasākuma īstenošanas nosacījumus.**   1.) MK noteikumos Nr. 91 ir noteiks, ka sabiedrībā balstītu sociālo pakalpojumu finansēšanas mehānismu ieviešanas izmēģinājumprojektā tiek iesaistītas pilngadīgas personas ar garīga rakstura traucējumiem (turpmāk – GRT), kurām ir noteikta smaga vai ļoti smaga invaliditāte (II un I invaliditātes grupa) un kuras 9.2.2.1. pasākuma ietvaros ir pārgājušas no valsts finansētas ilgstošas sociālās aprūpes un sociālās rehabilitācijas institūcijas (turpmāk – valsts ilgstošas aprūpes institūcija) uz dzīvi sabiedrībā. 9.2.2.1. pasākumā ir izvērtētas 580 valsts ilgstošas aprūpes institūcijās esošas personas ar GRT, un no tām, pēc Labklājības ministrijas rīcībā esošās informācijas, no valsts ilgstošas aprūpes institūcijām uz dzīvi sabiedrībā plāno pāriet aptuveni 290 personas (pārējās nepāries uz dzīvi sabiedrībā dažādu iemeslu dēļ, piemēram, ir mainījušas savu lēmumu, kā iemeslu minot nepietiekamu sabiedrībā balstītu sociālo pakalpojumu (jo īpaši grupu mājas (dzīvokļa) pakalpojuma) un nepieciešamo atbalsta pasākumu (jo īpaši veselības aprūpes un nodarbinātības jomā) pieejamību pašvaldībās, sabiedrības attieksmi, kā arī 80 izvērtētās personas ar GRT valsts ilgstošas aprūpes institūcijā ir iestājušās no Rīgas pašvaldības, bet tā kā Rīgas pašvaldība 9.2.2.1. pasākumā nepiedalās, tad šīm personām netiks nodrošināti atbalsta pasākumi 9.2.2.1. pasākuma ietvaros). Ņemot vērā iepriekš minēto, kā arī to, ka 9.2.2.1. pasākuma ietvaros no valsts ilgstošas aprūpes institūcijām šobrīd ir iznākušas tikai 13 personas, savukārt infrastruktūras izveidi (kas nodrošinās plašāku sabiedrībā balstītu sociālo pakalpojumu pieejamību) **9.3.1.1. pasākumā "Pakalpojumu infrastruktūras attīstība deinstitucionalizācijas plānu īstenošanai"** ir plānots uzsākt indikatīvi ne ātrāk kā 2019. gadā, jau šobrīd prognozējams, ka sabiedrībā balstītu sociālo pakalpojumu finansēšanas mehānismu ieviešanas izmēģinājumprojektā nebūs iespēja iesaistīt 200 personas ar GRT, kuras 9.2.2.1. pasākuma ietvaros ir iznākušas no valsts ilgstošas aprūpes institūcijām. Personu ar pāriešana no valsts ilgstošas aprūpes institūcijām uz dzīvi sabiedrībā notiks pakāpeniski un dažādos laika posmos (atbilstoši personas izvēlētās pašvaldības sabiedrībā balstītu sociālo pakalpojumu pieejamībai, t.sk. pakalpojumu infrastruktūras izveidei un attīstībai), bet sabiedrībā balstītu sociālo pakalpojumu finansēšanas mehānismu izmēģinājumprojekta īstenošana plānota 2019. gada 3. ceturksnī, tad, lai izmēģinājumprojekta īstenošanā iesaistītu MK noteikumu Nr. 91 25.1.apakšpunktā noteikto mērķa grupas personu skaitu, noteikumu projekts paredz minētajā atbalstāmajā darbībā iesaistīt tās pilngadīgās personas ar GRT, kuras 9.2.2.1. pasākuma ietvaros vai no 2014.gada 1. janvāra[[3]](#footnote-3) ir pārgājušas no valsts ilgstošas aprūpes institūcijām uz dzīvi sabiedrībā (no valsts ilgstošas aprūpes institūcijām uz dzīvi sabiedrībā laikā no 2014.-2016. gadam ir izgājušas 194 personas, papildus līdz 2019.gada 3.ceturksnim varētu iziet vēl 150 personas, pieņemot, ka vidēji gadā iziet 60 personas);  2.) MK noteikumu Nr. 91 24.3.1. apakšpunktā ir noteikts, ka finansējuma saņēmēja piesaistīts pakalpojuma sniedzējs izstrādā IB modeļa ieviešanas nosacījumus un metodiku. Minētājā metodikā kā viens no pielikumiem ir paredzēts tipveida līgums. Noteikumu projekts paredz, ka IB modeļa izmēģinājumprojekta sadarbības partneri (t.i., pašvaldības) slēdz līgumu ar IB modeļa izmēģinājumprojekta mērķa grupas (bērnu ar FT) likumiskajiem pārstāvjiem vai audžuģimeni par dalību minētajā izmēģinājumprojektā, izmantojot IB modeļa ieviešanas metodikā noteikto tipveida līgumu, kas ir publicēts Labklājības ministrijas tīmekļa vietnē.  Tipveida līgums šajā gadījumā ir civiltiesisks līgums, kurā iekļauj vismaz šādu informāciju – pušu tiesības un pienākumus, līguma darbības laiku, grozījumu veikšanas un līguma laušanas kārtību, strīdu izšķiršanas kārtību, kā arī nosacījumus mērķa grupas personu (bērnu ar FT) iesaistei IB modeļa izmēģinājumprojektā. Tostarp līgumā tiek noteikts, ka sabiedrībā balstītus sociālos pakalpojumus mērķa grupas personām (bērniem ar FT) piešķir un nodrošina atbilstoši IB modeļa ieviešanas metodikā noteiktajām prasībām un IB modeļa izmēģinājumprojektā iekļauj tādus sabiedrībā balstītus sociālos pakalpojumus, par kuriem ir vienojušies finansējuma saņēmēja piesaistītie eksperti un IB modeļa izmēģinājumprojekta mērķa grupas personas (bērna ar FT) likumiskie pārstāvji vai audžuģimene un kas ir noteikti bērnu ar FT individuālajā sociālās aprūpes vai sociālās rehabilitācijas plānā (turpmāk – atbalsta plāns). Lai sabiedrībā balstīti sociālie pakalpojumi bērnam ar FT tiktu nodrošināti pēc iespējas pilnvērtīgāk ir svarīgi, lai šos pakalpojumus sniedz speciālisti ar ko bērnam ir izveidojies savstarpējs kontakts, t.sk., savstarpēja uzticēšanās un paļāvība, un lai speciālistam ir zināmas bērna spējas, ierobežojumi vai nepilnības. Šāda pieeja sekmētu bērna ar FT veselības stāvokļa uzlabošanos, mazinātu slimības vai traumas rezultāta sekas un kopumā uzlabotu bērna dzīves kvalitāti. Ņemot vērā iepriekš minēto līgumā tiek noteikts, ka bērna ar FT likumiskajiem pārstāvji vai audžuģimene iesniegumā pašvaldības sociālajam dienestam var norādīt vēlamo (t.i., bērna individuālajām vajadzībām atbilstošāko) pakalpojuma sniedzēju**.** Savukārt pašvaldība šajā gadījumā slēdz pakalpojuma (uzņēmuma) līgumu ar konkrētu sabiedrībā balstītu sociālā pakalpojuma sniedzēju nepiemērojot iepirkuma procedūru, t.i, neizsludinot attiecīgu iepirkumu.[[4]](#footnote-4)  Papildus līgumā tiek noteikts, ka bērns ar FT var piedalīties IB izmēģinājumprojektā līdz pilngadības sasniegšanai, un turpināt dalību tajā arī gadījumā, ja viņam atbilstoši noteikumiem par prognozējamas invaliditātes, invaliditātes un darbspēju zaudējuma noteikšanas kritērijiem, termiņiem un kārtību, netiek atkārtoti noteikta invaliditāte. Līgumā tiek atrunāti arī bērnam ar FT noteiktā IB modeļa pārskatīšanas nosacījumi un kārtība;   1. **Noteikt 9.2.2.2. pasākuma demarkāciju ar 9.2.2.1. un 9.2.2.3. pasākumu.**   9.2.2. SAM ietvaros ir plānots īstenot trīs pasākumus: 9.2.2.1. pasākumu, 9.2.2.2. pasākumu un 9.2.2.3. pasākumu "Sabiedrībā balstītu sociālo pakalpojumu sniegšana" (turpmāk – 9.2.2.3. pasākums)[[5]](#footnote-5). Bērni ar FT ir noteikti kā mērķa grupas personas visos trīs minētajos pasākumos, savukārt pilngadīgas personas ar GRT, kurām ir noteikta smaga vai ļoti smaga invaliditāte (I un II invaliditātes grupa) un kuras ir pārgājušas no valsts ilgstošas sociālās aprūpes un sociālās rehabilitācijas institūcijas uz dzīvi sabiedrībā ir noteiktas arī kā mērķa grupa 9.2.2.1. pasākumā. 9.2.2.1. pasākumā bērniem ar FT (atbilstoši atbalsta plāniem), pašvaldības nodrošina tādus sabiedrībā balstītus sociālos pakalpojumus kā: dienas aprūpes centrs, sociālā aprūpe, īslaicīgā aprūpe jeb "atelpas brīdis", kā arī sociālās rehabilitācijas pakalpojumus gan bērniem ar FT, gan viņu likumiskajiem pārstāvjiem vai audžuģimenēm. Ir paredzēts, ka identiskus sabiedrībā balstītus sociālos pakalpojumus bērniem ar FT nevalstiskās organizācijas (turpmāk – NVO) nodrošinās arī 9.2.2.3. pasākumā. Bērni ar FT un viņu likumiskie pārstāvji vai audžuģimene varēs saņemt atbalstu abos pasākumos, piemēram, dienas aprūpes centra pakalpojumu 9.2.2.1. pasākumā un nepieciešamo sociālās rehabilitācijas pakalpojumu 9.2.2.3. pasākumā.  Personām ar GRT 9.2.2.1. pasākumā tiek nodrošināti tādi sabiedrībā balstīti sociālie pakalpojumi kā: aprūpe mājās, dienas aprūpes centrs, specializētās darbnīcas, grupu dzīvokļi, īslaicīgā aprūpe, jeb "atelpas brīdis", speciālistu konsultācijas un individuālais atbalsts, kā arī atbalsta grupas un grupu nodarbības, ko plānots iekļaut 9.2.2.2. pasākuma ietvaros izstrādātajā sabiedrībā balstītu sociālo pakalpojumu finansēšanas mehānisma aprakstā un ieviešanas metodikā.  Lai nodrošinātu efektīvu sabiedrībā balstītu sociālo pakalpojumu finansēšanas mehānismu aprobāciju 9.2.2.2. pasākuma IB modeļa (bērniem ar FT) un sabiedrībā balstītu sociālo pakalpojumu finansēšanas mehānismu (personām ar GRT) izmēģinājumprojektos un, tostarp, iegūtu korektus un pilnīgus datus par 9.2.2.2. pasākuma mērķa grupas personām nepieciešamajiem sabiedrībā balstītiem sociālajiem pakalpojumiem un to izmaksām, kā arī kopskatu vai un cik lielā mērā projektā izstrādātie sabiedrībā balstītu sociālo pakalpojumu finansēšanas mehānismi apmierina mērķa grupas personu vajadzības, noteikumu projekts paredz, ka bērni ar FT un viņu likumiskie pārstāvji vai audžuģimene un personas ar GRT uz iesaistes brīdi 9.2.2.2. pasākumā paredzētajos izmēģinājumprojektos nevar saņemt atbalstu 9.2.2.1.  vai 9.2.2.3. pasākumā.  Tā kā 9.2.2.2. pasākuma sadarbības partneru – pašvaldības sociālo dienestu rīcībā ir/būs tikai daļēja informācija par pasākuma mērķa grupas personām sniegto atbalstu ES struktūrfondu līdzfinansētos pasākumos (piem. 9.2.2.1. pasākuma sadarbības partneru - pašvaldību sociālie dienesti administrē sabiedrībā balstītu sociālo pakalpojumu īstenošanu bērniem ar FT un personām ar GRT 9.2.2.1. pasākumā, savukārt 9.2.2.3. pasākumā NVO kā pasākuma finansējuma saņēmēji veic sabiedrībā balstītu sociālo pakalpojumu īstenošanu bērniem ar FT un viņu likumiskajam pārstāvim vai audžuģimenei bez sociālā dienesta iesaistes (līdz ar to pašvaldības sociālais dienests var nebūt arī informēts par bērnam ar FT un viņu likumiskajam pārstāvim vai audžuģimenei sniegtajiem sociālajiem pakalpojumiem)), tadpapildus iepriekš minētajam, MK noteikumu projekts paredz, ka pirms mērķa grupas personas (bērni ar FT) saņem sabiedrībā balstītus sociālos pakalpojumus IB modeļa izmēģinājumprojektā finansējuma saņēmējs iesniedz informāciju sadarbības iestādei, kas tālāk to izmanto, lai pārbaudītu, vai minētās personas saņem atbalstu 9.2.2.1. un 9.2.2.3. pasākumā[[6]](#footnote-6). IB modeļa metodika paredz, ka bērnu ar FT atlasi dalībai IB modeļa izmēģinājumprojektā veic finansējuma saņēmējs (pašvaldības sociālais dienests saņem iesniegumu no bērna ar FT likumiskā pārstāvja un kopā ar informāciju par Veselības un darbspēju ekspertīzes ārstu valsts komisijas piešķirto invaliditāti iesniedz finansējuma saņēmējam), tādēļ, lai apstiprinātu konkrēta bērna ar FT dalību, tiek vērtēta bērna ar FT atbilstība dalības izmēģinājumprojektā atlases kritērijiem, t.sk., vai bērns ar FT ir izvērtēts 9.2.2.1.pasākumā un/vai saņem atbalstu – sabiedrībā balstītus sociālos pakalpojumus 9.2.2.1. un 9.2.2.3.pasākumā. IB modeļa izmēģinājumprojekta laikā atbilstoši IB modeļa metodikā noteiktajam bērns ar FT nevarēs vienlaicīgi saņemt atbalstu 9.2.2.1. un 9.2.2.3.pasākumā, šādu nosacījumu paredzēs arī noslēgtais līgums starp bērna ar FT likumisko pārstāvi un pašvaldības sociālo dienestu.   1. **Citu tehnisku un redakcionālu precizējumu veikšanu.**   Lai nodrošinātu tiesiskā regulējuma normu nepārprotamu un skaidru izpratni, t.sk., lai veidotu korektas atsauces uz MK noteikumu 91 punktiem/apakšpunktiem:  - noteikumu projekts paredz vārdus "sabiedrībā balstīti pakalpojumi" aizstāt ar vārdiem "sabiedrībā balstīti sociālie pakalpojumi" un vārdus "personas ar garīga rakstura traucējumiem" aizstāt ar vārdiem "mērķa grupas personas";  **-** atsevišķos apakšpunktos tiek nodalīts sadarbības partnera pienākums nodrošināt sociālā darbinieka piesaisti IB modeļa izmēģinājumprojekta īstenošanā un nodrošināt to izglītošanu darbam ar izstrādāto IB modeli, kā arī nodalīta sabiedrībā balstītu sociālo pakalpojumu finansēšanas mehānismu izmēģinājumprojektu īstenošana un izmēģinājumprojektu rezultātu novērtēšana un izplatīšana.  - atbilstoši Finanšu ministrijas 11.07.2017. Vadlīniju Nr. 2.1. "Vadlīnijas attiecināmo un neattiecināmo izmaksu noteikšanai 2014.-2020. gada plānošanas periodā" 17.1. apakšpunktā noteiktajam, projekta īstenošanas un vadības personālam, papildus darba vietas aprīkojuma iegādei, ir attiecināmas arī darba vietas aprīkojuma nomas izmaksas. Attiecīgi tiek papildināts MK noteikumu Nr. 91 18.4. apakšpunkts. |
| 3. | Projekta izstrādē iesaistītās institūcijas un publiskas personas kapitālsabiedrības | Labklājības ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Bērni ar funkcionāliem traucējumiem, kuriem Veselības un darbspēju ekspertīzes ārstu valsts komisija ir noteikusi invaliditāti, un viņu likumiskie pārstāvji vai audžuģimene. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts tieši neietekmē tautsaimniecību un sabiedrības mērķgrupas, kā arī nesniedz ietekmi uz uzņēmējdarbības vidi un maziem, vidējiem uzņēmumiem, mikrouzņēmumiem un jaunuzņēmumiem.  Noteikumu projekts nerada ietekmi uz konkurenci, vidi, veselību un nevalstiskajām organizācijām.  Sabiedrības grupām un institūcijām noteikumu projekts nemaina tiesības un pienākumus, kā arī veicamās darbības.  Pēc noteikumu projekta spēkā stāšanās, 9.2.2.2. pasākuma finansējuma saņēmējs – LM sagatavos un iesniegs sadarbības iestādē projekta grozījumus, atbilstoši aktuālajai MK noteikumu Nr. 91 redakcijai. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Noteikumu projekts šo jomu neskar. |
| 2. | Atbildīgā institūcija | Labklājības ministrija |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Noteikumu projekts šo jomu neskar. |
| 2. | Citas starptautiskās saistības | Noteikumu projekts šo jomu neskar. |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts šo jomu neskar. |
| 2. | Sabiedrības līdzdalība projekta izstrādē | Sabiedrība tika aicināta līdzdarboties noteikumu projekta izstrādē, ievietojot noteikumu projektu tīmekļa vietnē [www.lm.gov.lv](http://www.lm.gov.lv) un aicinot no 2018. gada 9. aprīļa līdz 2018. gada 23. aprīlim sabiedrības pārstāvjus:  1) rakstiski sniegt viedokli par noteikumu projektu tā izstrādes stadijā – nosūtot uz elektronisko pasta adresi: [atbildiga.iestade@lm.gov.lv](mailto:atbildiga.iestade@lm.gov.lv);  2) klātienē. |
| 3. | Sabiedrības līdzdalības rezultāti | Līdz noteikumu projekta izsludināšanai Valsts sekretāru sanāksmē (tai skaitā līdz 2018. gada 23. aprīlim) par noteikumu projektu sabiedrības viedoklis netika saņemts. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Eiropas Savienības struktūrfondu un Kohēzijas fondu vadībā iesaistītās atbildīgās iestādes funkcijas pilda Labklājības ministrija, sadarbības iestādes funkcijas – CFLA. Projekta finansējuma saņēmējs – Labklājības ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav |

Labklājības ministrs Jānis Reirs

Sāre, 67012345

[Egita.Sāre@lm.gov.lv](mailto:Egita.Sāre@lm.gov.lv)

1. Skat. http://www.varam.gov.lv/lat/fondi/ESper07\_13/15120/KAC\_pilotprojekts/?doc=18699 [↑](#footnote-ref-1)
2. Rīgas plānošanas reģiona administratīvajā teritorijā ir divas pašvaldības, kas ir nacionālās nozīmes attīstības centri (Rīga un Jūrmala) [↑](#footnote-ref-2)
3. 9.2.2.1. pasākums tiek īstenots 2014.-2020. ES fondu plānošanas periodā, līdz ar to, kā sākuma periods personu ar GRT pāriešanai no valsts ilgstošas aprūpes institūcijām uz dzīvi sabiedrībā ir noteikts plānošanas perioda sākuma datums, t.i., 2014. gada 1. janvāris. [↑](#footnote-ref-3)
4. Atbilstoši Iepirkumu uzraudzības biroja **16.01.2017. elektroniskajā vēstulē sniegtajam skaidrojumam Finanšu ministrijai - iepirkuma pazīmes gadījumā, kad paši vecāki izvēlas sabiedrībā balstīta sociālā pakalpojuma sniedzēju un pašvaldība šo pakalpojumu vienīgi kompensē, nav saskatāmas.** Šī shēma līdzinās shēmai "nauda seko pacientam", kad pats indivīds var izvēlēties ārstu un valsts to kompensē (proti, kompensācija nav uzskatāma par iepirkuma līgumu). [↑](#footnote-ref-4)
5. Ministru kabineta 2018. gada 22. maija noteikumi Nr. 291 "Darbības programmas "Izaugsme un nodarbinātība" 9.2.2. specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem" 9.2.2.3. pasākuma "Sabiedrībā balstītu sociālo pakalpojumu sniegšana" īstenošanas noteikumi". Projektu iesniegumu vērtēšanas kritēriji apstiprināti 2018. gada 29.maijā Eiropas Savienības struktūrfondu un Kohēzijas fonda 2014.-2020. gada plānošanas perioda Uzraudzības komitejā. [↑](#footnote-ref-5)
6. Identiska pieeja tiks izmantota arī sabiedrībā balstītu sociālo pakalpojumu personām ar GRT finansēšanas mehānismu izmēģinājumprojektā, paredzot, ka finansējuma saņēmējs iesniegs informāciju sadarbības iestādei, kas tālāk to izmantos, lai pārbaudītu, vai minētās personas saņem atbalstu 9.2.2.1. pasākumā. [↑](#footnote-ref-6)